Përfundon pa përparim takimi në Shtëpinë e Bardhë
Presidenti ka thënë se do të ulet në negociata pasi të ketë marrë një projekt-ligj të pastër, pa kushte, që lejon rihapjen e qeverisë
Në një takim në Shtëpinë e Bardhë mbrëmë, Presidenti Obama dhe udhëheqësit e Kongresit nuk arritën të sheshojnë mospajtimet mes tyre dhe si rezultat mbyllja e pjesshme e qeverisë federale vazhdon. Udhëheqësit e Dhomës së Përfaqësuesve dhe Senatit dolën nga Shtëpia e Bardhë pas takimit një orësh me Presidentin dhe në bazë të deklaratave nuk ka lajme të mira. Kryetari i Dhomës së Përfaqësuesve John Boehner foli i pari: Zoti Boehner përsëriti ofertën e republikanëve të Dhomës së Përfaqësuesve për të zhvilluar negociata për të zgjidhur mospajtimet. Por ai nuk dha shenja përparimi gjatë asaj që e cilësoi si “bisedë e sjellshme dhe e mirë” me zotin Obama dhe udhëheqësit demokratë, për të cilët tha se duhet të dëgjojnë popullin amerikan dhe të zhvillojnë diskutime serioze. Udhëheqësi i shumicës demokrate në Senat Harry Reid, që dukej qartë se ishte i irrituar dhe i zhgënjyer, tha se zoti Boehner foli gjatë takimit vetëm për negociata për një financim të përkohëshëm të operacioneve qeveritare. Zoti Reid tha se Presidenti Obama kundërshton prerazi çdo veprim që do të dëmtonte programin për kujdesin shëndetësor, të miratuar tre vjet më parë: Zoti Reid fajësoi “anëtarët e Tea-Party-t” në Dhomën e Përfaqësuesve se janë të gatshëm ta çojnë vendin drejt bllokimit dhe drejt rrezikut për të mos paguar faturat. Kongresi duhet të rrisë nivelin e tavanit të borxhit brenda 17 tetorit. Në një intervistë për kanalin CNBC Presidenti Obama pohoi se ndjehej i irrituar nga mbyllja e pjesshme e qeverisë, të cilën e cilësoi plotësisht të panevojshme: Zoti Obama tha se është i hapur për negociata “civile dhe të arsyeshme” më vonë, lidhur me tema të gjera mbi buxhetin. Një deklaratë e Shtëpisë së Bardhë tha se zoti Obama ia bëri të qartë udhëheqësve të Kongresit se nuk do të negociojë për nevojën e rihapjes së qeverisë amerikane apo për rritjen e tavanit të borxhit. Deklarata thekson se zoti Obama shprehu kënaqësi që udhëheqësit ishin në gjendje të angazhoheshin në “diskutime të dobishme” dhe se ai mbetet “optimist se do të triumfojë logjika e shëndetshme”.